Citroën Xsara Picasso

Ονομασία

Με την εισαγωγή του Xsara Picasso, η Citroën καθιέρωσε για πρώτη φορά σε μοντέλο της το όνομα Picasso, το οποίο εξαγόρασε τότε νόμιμα από τους κληρονόμους του ζωγράφου Πάμπλο Πικάσο. Από τότε, η ονομασία Picasso έχει καθιερωθεί σε όλα τα πολυμορφικά μοντέλα της Citroën.

Εξέλιξη

Το Xsara Picasso ήταν η απάντηση της Citroën στην, ήδη από τότε, ολοένα και πιο δημοφιλή κατηγορία που είναι γνωστή με την ονομασία multi-purpose vehicle (MPV) και ιδιαίτερα στο Renault Scénic, που ήταν ο κυριότερος ανταγωνιστής του.
Η αισθητική του Xsara Picasso βασίστηκε στο πρωτότυπο μοντέλο (concept car) Citroën Xanae, το οποίο και παρουσιάστηκε στο Σαλόνι Αυτοκινήτου του Παρισιού τον Οκτώβριο του 1994. Βασιζόταν σε μια κοντύτερη εκδοχή της πλατφόρμας του Citroën Xantia, αλλά ήταν ενός όγκου και το μήκος του αμαξώματος ήταν 4,20 μέτρα, έναντι 4,44 του Xantia. Επίσης, έφερε κινητήρα βενζίνης 2.0 λίτρων, 4-κύλινδρο σε σειρά, 16-βάλβιδο. Από την πρώτη στιγμή, η εταιρεία εξέταζε στα σοβαρά την προοπτική να το εισάγει στην παραγωγή, αυτούσιο ή μια παρόμοια εκδοχή του. Μετά την άκρως θετική υποδοχή του κοινού, το αποφάσισε και ξεκίνησε την σχετική εξέλιξη. Για το μοντέλο παραγωγής, επέλεξε να βασιστεί στην 5-πορτη hatchback εκδοχή του μικρομεσαίου Citroën Xsara, το οποίο ήταν τότε υπό εξέλιξη και τελικώς εισήχθη τον Σεπτέμβριο του 1997.
Μια πρώτη εκδοχή του πολυμορφικού μοντέλου παραγωγής αποκαλύφθηκε στο Σαλόνι Αυτοκινήτου του Παρισιού τον Οκτώβριο του 1998 και τελικώς μπήκε στην παραγωγή 1 χρόνο μετά, τον Νοέμβριο του 1999, με τις πρώτες πωλήσεις στην Ευρώπη να ξεκινούν μέσα στο Δεκέμβριο.

Εκδόσεις

Αρχικά προσφερόταν σε μόνο ένα επίπεδο εξοπλισμού και με τρεις κινητήρες: 1.6 και 1.8 λίτρων βενζίνης, με 90 hp και 115 hp αντίστοιχα, και 2.0 λίτρων HDi turbodiesel με 90 hp. Η Citroën, ωστόσο, συνέχισε να επεκτείνει σταδιακά την παλέτα των κινητήρων, προσθέτοντας έναν turbodiesel 1.6 HDi με 92 hp, έναν turbodiesel 1.6 HDi με 110 hp και με φίλτρο κατακράτησης σωματιδίων, και έναν βενζίνης 2.0i 16V και 136 hp, με 4-τάχυτο αυτόματο κιβώτιο.
Παράλληλα, το εσωτερικό του ήταν φουτουριστικό και εξαιρετικά πρακτικό, με πάρα πολλές θέσεις για μικροαντικείμενα, καθώς και ευρύχωρο, λόγω της αύξησης του μεταξονίου του Xsara κατά 220 χιλιοστά και του συνολικού πλάτους κατά 52 χιλιοστά. Ο πίνακας οργάνων ήταν ψηφιακός και είχε τοποθετηθεί, μαζί με τον υπολογιστή ταξιδιού, στο κέντρο του ταμπλό, ακριβώς κάτω από το παρμπρίζ και έτσι ήταν πλήρως ορατός στους επιβάτες του οχήματος, εμπρός και πίσω. Παραδόξως δεν είχε στροφόμετρο, αν και η εταιρεία είχε δηλώσει επίσημα ότι αυτό ήταν μια συνειδητή επιλογή, προκειμένου να τονιστεί ο ήπιος οικογενειακός χαρακτήρας του αυτοκινήτου και το γεγονός ότι δεν απευθυνόταν σε κοινό που ενδεχομένως «θα το έφτανε στην κόκκινη ζώνη». Τα τρία πίσω καθίσματα είχαν όλα το ίδιο πλάτος και είχαν δυνατότητα αναδίπλωσης ή αφαίρεσης, προσφέροντας επιπλέον χώρο αποσκευών, που μπορούσε έτσι από τα 550 λίτρα να φτάσει έως τα 2.128 λίτρα όταν κάθονταν μόνο 1 ή 2 επιβάτες στο αυτοκίνητο.   
Ως αποτέλεσμα, το Xsara Picasso γνώρισε τεράστια επιτυχία και έγινε αμέσως best-seller στην κατηγορία των μικρομεσαίων MPV, στα περισσότερα κράτη της Ευρωπαϊκής Ένωσης. Κατασκευαζόταν στα εργοστάσια του Ομίλου PSA (τότε PSA Peugeot Citroën) στην Ρεν της Γαλλίας και στη Βίγο της Ισπανίας για την Ευρώπη, ενώ παρήχθη και στη Βραζιλία το διάστημα 2001 - 2012 για τις αγορές της Λατινικής Αμερικής, όπου και παρέμεινε σταθερά το νούμερο 1 σε πωλήσεις μοντέλο στην κατηγορία του. Από το 2000 έως το 2010 κατασκευαζόταν και στο Γουχάν της Κίνας για την εγχώρια αγορά, ενώ από το 2000 έως το 2012 και στην Αίγυπτο. Το 2007, οι εκδοχές για την Κίνα και την Λατινική Αμερική έλαβαν μια αισθητική ανανέωση στη μπροστινή γρίλια, που απέκτησε μια εμφάνιση ανάλογη με αυτή των άλλων μοντέλων της Citroën την τότε εποχή.

Αντικατάσταση του Xsara Picasso

Ο αρχικός διάδοχος του Xsara Picasso παρουσιάστηκε τον Αύγουστο του 2006 και ήταν το Citroën C4 Picasso, βασισμένο στο Citroën C4 πρώτης γενιάς. Μάλιστα προσφερόταν πλέον σε δύο εκδοχές αμαξώματος: το 7-θέσιο Grand C4 Picasso και το λίγο μικρότερο 5-θέσιο C4 Picasso. Ωστόσο, η δημοτικότητα του Xsara Picasso ήταν τόσο μεγάλη, ώστε διατηρήθηκε στην παραγωγή για αρκετά χρόνια ακόμα, ως μία φθηνότερη εναλλακτική λύση. Τελικώς, η παραγωγή του έληξε στην Ευρώπη τον Σεπτέμβριο του 2010, αφού είχαν παραχθεί 1.736.727 αντίτυπα, ενώ το 2012 έληξε και στη Βραζιλία και στην Αίγυπτο.
Επίσης, τον Σεπτέμβριο του 2008 παρουσιάστηκε και ένας επιπλέον διάδοχος, λίγο μικρότερων διαστάσεων, το Citroën C3 Picasso, και λανσαρίστηκε για την σεζόν του 2009.